钦定古今图书集成/明伦汇编/氏族典/第201卷 > 《郑樵通志》 > 高祐
## 钦定古今图书集成/明伦汇编/氏族典/第201卷 > 《郑樵通志》 > 高祐

按《魏书高祐传》：“祐字子集，小名次奴，渤海人也。本名
禧，以与咸阳王同名，高祖赐名祐。司空允从祖弟也。
博涉书史，好文字杂说，材性通放，不拘小节。初拜中
书学生，转博士侍郎。以祐招下邵郡群贼之功，赐爵
建康子。拜秘书令，加给事中、冀州大中正。出为持节
辅国将军、西兖州刺史，假东光侯，镇滑台。风化大行”，
寇盗止息。转宋王刘昶傅，拜光禄大夫。昶薨后，征为
宗正卿，而祐留连彭城，久而不赴。于是尚书仆射李
冲奏祐散逸，淮徐无事，稽命处刑三岁，以赎论。诏免
卿任，还复光禄。太和二十三年卒，太常议谥曰炀侯。
诏曰：“不遵上命曰灵，可谥为灵。”